ຫວຽດນາມ-ລາວ-ກໍາປູເຈຍ ຊຸກຍູ້ການຮ່ວມມືດ້ານປ້ອງກັນຊາດ
ກປ.ອອນໄລ - ຕອນບ່າຍວັນທີ 14 ກັນຍາ, ທີ່ສໍານັກງານກະຊວງປ້ອງກັນປະເທດລາວ ຢູ່ນະຄອນຫຼວງວຽງຈັນ, ສະຫາຍພົນເອກ ຟານວັນຢາງ, ລັດຖະມົນຕີກະຊວງປ້ອງກັນປະເທດຫວຽດນາມ ໄດ້ເຂົ້າຮ່ວມການພົບປະປະຈໍາປີລະຫວ່າງລັດຖະມົນຕີກະຊວງປ້ອງກັນປະເທດສາມປະເທດ ຫວຽດນາມ-ລາວ-ກໍາປູເຈຍ ເພື່ອແນໃສ່ຊຸກຍູ້ການຮ່ວມມືດ້ານປ້ອງກັນຊາດລະຫວ່າງສາມປະເທດ.
ທີ່ການພົບປະ, ລັດຖະມົນຕີກະຊວງປ້ອງກັນປະເທດສາມປະເທດ ໄດ້ແລກປ່ຽນກ່ຽວກັບສະພາບການໃນພາກພື້ນ ແລະໂລກ ເຊິ່ງຕ່າງຝ່າຍຕ່າງມີຄວາມສົນໃຈ, ທິດທາງຊຸກຍູ້ການຮ່ວມມືໃນໄລຍະຈະມາເຖິງ ຄື: ເພີ່ມທະວີການແລກປ່ຽນຄະນະຜູ້ແທນທຸກຂັ້ນ, ຈັດຕັ້ງການຝຶກຊ້ອມຮ່ວມຊອກຫາ ກູ້ໄພກູ້ຊີບ, ຮ່ວມມືຕ້ານອາດຊະຍາກໍາຂ້າມຊາດ, ແບ່ງປັນຂໍ້ມູນທີ່ກ່ຽວຂ້ອງເຖິງບັນດາອິດທິກໍາລັງ ທີ່ຕ້ານທຳລາຍສາມປະເທດ...
ສະຫາຍພົນເອກ ຟານວັນຢາງ ສະແດງຄວາມຊົມຊື່ນເມື່ອເຫັນວ່າ ສາມປະເທດລ້ວນແຕ່ຮັກສາຄວາມໝັ້ນຄົງດ້ານການເມືອງ ແລະບັນລຸໄດ້ໝາກຜົນສໍາຄັນກ່ຽວກັບການພັດທະນາເສດຖະກິດ-ສັງຄົມ, ການປ້ອງກັນຊາດ, ປ້ອງກັນຄວາມສະຫງົບ.
ສະຫາຍພົນເອກ ຟານວັນຢາງ ສະເໜີໃນໄລຍະຈະມາເຖິງ, ກະຊວງປ້ອງກັນປະເທດສາມປະເທດ ຄວນເພີ່ມທະວີການແບ່ງປັນວິໄສທັດຍຸດທະສາດ; ຮັກສາການພົບປະປະຈໍາປີ ລະຫວ່າງລັດຖະມົນຕີກະຊວງປ້ອງກັນປະເທດສາມປະເທດ; ຍົກສູງຄວາມສາມາດສົມທົບກັນລະຫວ່າງກອງທັບສາມປະເທດ ໃນການຮັບມືກັບສິ່ງທ້າທາຍຄວາມໝັ້ນຄົງບໍ່ແມ່ນການທະຫານ; ຖືເປັນສໍາຄັນການໂຄສະນາ, ສຶກສາອົມຮົມໃຫ້ແກ່ກອງທັບ ແລະປະຊາຊົນ, ພິເສດແມ່ນຄົນຮຸ່ນໜຸ່ມກ່ຽວກັບປະຫວັດສາດ, ຄວາມໝາຍ, ຄວາມສໍາຄັນຂອງຄວາມສາມັກຄີ ລະຫວ່າງສາມປະເທດອີນດູຈີນ ທີ່ມີຕໍ່ຊາຕາກໍາຂອງແຕ່ລະປະເທດ; ສືບຕໍ່ສະໜັບສະໜູນເຊິ່ງກັນ ແລະກັນ ທີ່ບັນດາເວທີປາໄສຫຼາຍຝ່າຍສາກົນ ແລະພາກພື້ນ, ເປັນຕົ້ນແມ່ນກົນໄກໃນອາຊຽນ, ຄື: ADMM ແລະ ADMM+, ຜ່ານນັ້ນຍົກສູງຖານະບົດບາດຂອງແຕ່ລະປະເທດ.
ໂດຍ: ທູຈາງ